Απόφαση 2003/663/ΚΕΠΠΑ του Συμβουλίου της 10ης Δεκεμβρίου 2002 για τη σύναψη των συμφωνιών μεταξύ της Ευρωπαϊκής Ένωσης και της Βουλγαρίας, της Κύπρου, της Τσεχικής Δημοκρατίας, της Εσθονίας, της Ουγγαρίας, της Ισλανδίας, της Λετονίας, της Λιθουανίας, της Νορβηγίας, της Ρουμανίας, της Σλοβακικής Δημοκρατίας, της Σλοβενίας, της Ελβετίας, της Τουρκίας και της Ουκρανίας, σχετικά με τη συμμετοχή των χωρών αυτών στην αστυνομική αποστολή της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 24, τη σύσταση της Προεδρίας, Εκτιμώντας τα ακόλουθα: (1) Στις 11 Μαρτίου 2002, το Συμβούλιο υιοθέτησε την κοινή δράση 2002/210/ΚΕΠΠΑ για την αστυνομική αποστολή της Ευρωπαϊκής Ένωσης(1). (2) Το άρθρο 8 παράγραφος 3 της εν λόγω κοινής δράσης προβλέπει ότι οι λεπτομέρειες των ρυθμίσεων σχετικά με τη συμμετοχή τρίτων κρατών καθορίζονται βάσει συμφωνιών σύμφωνα με το άρθρο 24 της συνθήκης για την Ευρωπαϊκή Ένωση. (3) Κατόπιν της απόφασης του Συμβουλίου της 14ης Οκτωβρίου 2002, που εξουσιοδοτεί την Προεδρία να αρχίσει διαπραγματεύσεις, η Προεδρία διαπραγματεύθηκε συμφωνίες με τη Βουλγαρία, την Κύπρο, την Τσεχική Δημοκρατία, την Εσθονία, την Ουγγαρία, την Ισλανδία, τη Λετονία, τη Λιθουανία, τη Νορβηγία, τη Ρουμανία, τη Σλοβακική Δημοκρατία, τη Σλοβενία, την Ελβετία, την Τουρκία και την Ουκρανία, σχετικά με τη συμμετοχή τους στην ΑΑΕΕ. (4) Οι συμφωνίες αυτές θα πρέπει να εγκριθούν, ΑΠΟΦΑΣΙΖΕΙ: Άρθρο 1 Οι συμφωνίες μεταξύ της Ευρωπαϊκής Ένωσης και της Βουλγαρίας, της Κύπρου, της Τσεχικής Δημοκρατίας, της Εσθονίας, της Ουγγαρίας, της Ισλανδίας, της Λετονίας, της Λιθουανίας, της Νορβηγίας, της Ρουμανίας, της Σλοβακικής Δημοκρατίας, της Σλοβενίας, της Ελβετίας, της Τουρκίας και της Ουκρανίας σχετικά με τη συμμετοχή των χωρών αυτών στην αστυνομική αποστολή της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη εγκρίνονται εξ ονόματος της Ευρωπαϊκής Ένωσης. Τα κείμενα των εν λόγω συμφωνιών επισυνάπτονται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τις συμφωνίες αυτές δεσμεύοντας την Ευρωπαϊκή Ένωση. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα απόφαση παράγει αποτελέσματα από την ημέρα της δημοσίευσής της. Βρυξέλλες, 10 Δεκεμβρίου 2002.

[Source: multi_eurlex | Tokens: 2221]